
ΔΕΛΤΙΟ ΤΥΠΟΥ

ΤΡΟΠΟΣ ΑΜΟΙΒΗΣ ΤΟΥ ΔΩΡΟΥ ΧΡΙΣΤΟΥΓΕΝΝΩΝ 
Το Εργατ/κό Κέντρο N. Χανίων, ενημερώνει τους εργαζόμενους του ιδιωτικού τομέα για τον τρόπο αμοιβής του Δώρου  των Χριστουγέννων.
Σύμφωνα με την ισχύουσα νομοθεσία, όλοι οι μισθωτοί που απασχολούνται στον ιδιωτικό τομέα με σχέση εξαρτημένης εργασίας αορίστου ή ορισμένου χρόνου, πλήρους ή μερικής απασχόλησης σε οποιοδήποτε εργοδότη δικαιούνται Δώρα Εορτών.
Για τον υπολογισμό του ποσού των Δώρων λαμβάνεται υπόψη ο τρόπος αμοιβής των μισθωτών δηλαδή αν αμείβονται με ημερομίσθιο ή με μισθό. Η χρονική περίοδος που υπολογίζεται το Δώρο Χριστουγέννων αρχίζει από την 1η Μαΐου μέχρι και την 31η Δεκεμβρίου κάθε έτους.
 Έτσι, οι εργαζόμενοι που η σχέση εργασίας τους με τον εργοδότη είχε διάρκεια χωρίς διακοπή όλη τη χρονική περίοδο που αναφέραμε δηλαδή από 1ης Μαΐου μέχρι 31ης Δεκεμβρίου κάθε έτους, δικαιούνται ολόκληρο το Δώρο που είναι ίσο με ένα (1) μηνιαίο μισθό προσαυξημένο με τον συντελεστή 0,041666 για τους αμειβόμενους με μισθό και με 25 ημερομίσθια προσαυξημένα με τον συντελεστή 0,041666 για τους αμειβόμενους με ημερομίσθιο.
Τα δώρα εορτών σε καμία περίπτωση δεν επιτρέπεται να καταβληθούν σε είδος, αλλά μόνο σε χρήμα. 
Πότε καταβάλλεται το Δώρο Χριστουγέννων
Η καταβολή του Δώρου Χριστουγέννων πρέπει να γίνει έως τις 21/12. Σε περίπτωση που το Δώρο Χριστουγέννων δεν καταβληθεί έγκαιρα, οι εργαζόμενοι ή/και τα σωματεία μπορούν και πρέπει να προσφύγουν στην οικεία Επιθεώρηση Εργασίας προκειμένου να συνταχθεί μηνυτήρια αναφορά.  Η μηνυτήρια αναφορά διαβιβάζεται στον Εισαγγελέα για την άσκηση ποινικής δίωξης σε βάρος του εργοδότη ή του νομίμου εκπροσώπου αυτού (για την περίπτωση εταιρείας κλπ), ενώ παράλληλα διαβιβάζεται και στο οικείο αστυνομικό τμήμα για την κίνηση της αυτόφωρης διαδικασίας.  Οι εργαζόμενοι ή/και τα σωματεία τους έχουν το δικαίωμα να υποβάλουν μήνυση απευθείας στο αρμόδιο αστυνομικό τμήμα και να ζητήσουν την εφαρμογή της αυτόφωρης διαδικασίας.
Επισημαίνεται ότι στη μηνυτήρια αναφορά θα πρέπει να αναγράφονται τα στοιχεία της επιχείρησης και τα στοιχεία κατοικίας του εργοδότη, εάν αυτό είναι δυνατό, δεδομένου ότι η διαδικασία του αυτοφώρου διαρκεί έως και 48 ώρες.
Τηλέφωνο Επικοινωνίας στο Εργατ/κό Κέντρο Χανίων : 28210-97686 & 
6980326259 (Μανωλικάκης Ιωάννης)
Τηλέφωνο Επικοινωνίας στην Επιθεώρηση Εργασίας : 28210-28035
 
 
Υπολογίστε online το Δώρο Χριστουγέννων
Με την online εφαρμογή που έχει δημιουργήσει το  ΚΕ.Π.Ε.Α. της ΓΣΕΕ δίνεται η δυνατότητα οι εργαζόμενοι να υπολογίσουν μόνοι τους το Δώρο Χριστουγέννων που δικαιούνται,πατώντας τον παρακάτω σύνδεσμο: https://www.kepea.gr/calc-doro-xristoygennon.php .Παράλληλα έχει δημιουργηθεί και νέα online εφαρμογή για τον υπολογισμό του Δώρου Χριστουγέννων στην εκ περιτροπής απασχόληση:  https://www.kepea.gr/calc-ek-peritropis-doro...

